PLANINSKO DRUŠTVO CELJE MATICA                                                         CELJE, 5.03.2007

ODSEK ZA POHODNIŠTVO, STANETOVA 20, SI-3000 CELJE

TEL.: 03 492 4850, 051 338 358

PO STOPINJAH VALENTINA STANIČA

IZ SOLKANA ČEZ SABOTIN, KORADO IN SV.JAKOB V KANAL

V SOBOTO, 24. MARCA 2007

SLOKI SABOTIN PA TOLSTA KORADA
GOSPODARITA MED MODROZELENO SOČO IN SONČNIMI BRDI.

SABOTIN VARUJE BRICE PRED STRUPENOMRZLIM KRIVCEM,

KORADA PA ŠČITI VINORODNE BRIŠKE GRIČE PRED HLADNO SAPO Z JULIJCEV.

ČEZ OBE GORI PELJE OD SOLKANA DO KANALA

POT Z IZJEMNIMI RAZGLEDI NA VSE STRANI, ZLASTI NA REKO SOČO IN NA BRDA.

V TEJ SMERI VAS TUDI LETOS VABIMO NA POHOD V SPOMIN NA

VELIKEGA ALPINISTA IN PROSVETITELJA VALENTINA STANIČA, 1774 - 1847,

KI JE POT PREMERIL KDOVEKOLIKOKRAT,

KO SE JE IZ GORICE PRI SOLKANU VRAČAL V SVOJ ROJSTNI BODREŽ PRI KANALU.

S POSTAJALIŠČA PRED GARAŽNO STAVBO NA CELJSKI GLAZIJI
SE ODPELJEMO Z NAROČENIM AVTOBUSOM OB PETIH ZJUTRAJ, 5.00.

IZHODIŠČE STANIČEVEGA POHODA JE NA TRGU V SOLKANU, 104 M,

A KOLENA ZAČNEMO GRISTI ŠELE POD SABOTINIM ONSTRAN SOČE,

KJER OSIMSKA CESTA V BRDA SEKA OZNAČENO PLANINSKO POT.

VOZNIK NEMUDOMA NADALJUJE VOŽNJO SKOZI BRDA NA PRELAZ VRHOVLJE, 420 M,

MI PA PO STRMI STEZI ZAVZEMAMO JARKE IZ ČASOV PRVE SVETOVNE VOJNE.

NAJHUJE JE BILO TOD LETA 1916 MED BOJI ZA GORICO.

DOKONČNO SE STRMINA UNESE

PRI LEPO OBNOVLJENIH RUŠEVINAH CERKVE SVETEGA VALENTINA, 533 M,

KI LEŽE NA ZAČETKU DOLGEGA SKALNEGA GREBENA SABOTINA, 609 M.

SABOTIN ODLIKUJEJO ZLASTI

LEPI RAZGLEDI NA REKO SOČO, GORICO, SVETO GORO, BRDA, MORJE IN ALPE.

ZNAN JE TUDI KOT PRAVI VRT ALPSKEGA IN SREDOZEMSKEGA CVETJA,

KI PRERAŠČA ŠTEVILNE POMNIKE IZ LET PRVE SVETOVNE VOJNE.

ZARADI VSEGA TEGA SODI KLJUB SKROMNI VIŠINI MED BISERE SLOVENSKIH GORA.

MIMO KOČE NA SABOTINU, 560 M,

KI SO JO BRIŠKI PLANINCI PREUREDILI IZ JUGOSLOVANSKE MEJAŠNICE,

PRISPEMO PO ŠTIRIH URAH K SVOJEMU VOZNIKU NA PRELAZ VRHOVLJE, 420 M.

ČEZENJ JE DOLGA POVOJNA DESETLETJA BRICEM VODIL EDINI PREHOD V POSOČJE.

NA VRHOVLJAH SE STIKATA SABOTIN IN KORADA.

PREHODILI SMO PRIBLIŽNO POLOVICO CELOTNE POTI

IN TU LAHKO SVOJ POHOD NADALJUJEMO, ZAČNEMO ALI SKLENEMO.

NADALJNJA PEŠPOT PRIPELJE NA PROSTRANO KORADO, 812 M,

KJER STRELJAJ POD VRHOM NA ROBU GOZDA STOJI BRIŠKA KOČA NA KORADI.

MED PRVO VOJNO JE BILO NA TEM KRAJU ITALIJANSKO POVELJNIŠKO MESTO.

POHOD SE S KORADE NADALJUJE MIMO SKROMNE CERKVICE SVETE GENDERCE.

POT SE SPUSTI NA CESTO PO SLEMENU KOLOVRATA,

KI SE Z VRHOVELJ VZPENJA, VIJE IN SPUŠČA VSE DO LIVKA NAD KOBARIDOM.

NAŠA POT SE CESTI SPRETNO OGNE ČEZ RAZGLEDNI HRIB SVETEGA JAKOBA, 745 M.

SPOTOMA SE ODSTIRAJO POGLEDI V SAMOTNO DOLINO MEJNE REKE IDRIJE,

ONKRAJ KATERE KRALJUJE BOŽJEPOTNA STARA GORA PRI ČEDADU.

TAM ZA MATAJURJEM SO NAM JULIJCI Z VSAKIM KORAKOM VSE BLIŽE,

DOKLER NEDALEČ OD MARIJINEGA CELJA NAD LIGOM STEZA NE ZAVIJE K SOČI.

OD GOSTOLJUBNEGA KLANČARJEVEGA SENIKA NI VEČ DALEČ DO KANALA, 103 M,

KJER PO OSMIH URAH HODA ZMAGOSLAVNO PREKORAČIMO SLIKOVITI MOST
IN NA KONTRADI Z UDELEŽBO NA PRIREDITVI SKLENEMO 14. STANIČEV POHOD.

DOMOV SE VRNEMO MED DEVETO IN DESETO URO ZVEČER.

PRIJAVE SPREJEMAMO V DRUŠTVENI PISARNI NA STANETOVI 20,

KJER PLAČAMO SKUPAJ 15,00 EVROV ZA AVTOBUSNI PREVOZ IN POHODNINO,

NA RAČUN KATERE SMO DELEŽNI TUDI TOPLEGA NAPITKA PA PRIGRIZKA

NA SABOTINU, VRHOVLJAH IN KORADI TER TOPLEGA OBROKA NA KONCU POTI.

